Mikko Salo (matemaatikko)

Mikko Johannes Salo (s. 1979 Oulu)Mari Heikkilä: Mikko Salo yrittää ratkoa yhtälöitä, joita on selvitelty vuosikymmeniä Helsingin Sanomat. 19.1.2015. Viitattu 15.2.2016. on suomalainen matemaatikko ja professori. Hän on toiminut  Jyväskylän yliopistossa matematiikan professorina vuodesta 2013. Aluksi työsuhde oli määräaikainen, mutta elokuusta 2016 toistaiseksi voimassa oleva.

Nuoruus
Salo syntyi Oulussa. Lääkärinä toimineen perheen isän työn vuoksi perhe muutti Rovaniemelle.Kynä ja paperi riittävät matemaatikolle Tiede. 13.10.2005 Viitattu 15.2.2016. Rovaniemellä vaikutti moninkertainen telinevoimistelun Suomen mestari Jorma Kauttio, joka sai Mikon innostumaan lajista. Urheiluvuosinaan Salo saavutti nuorten SM-hopeaa ja pronssia eri telineiltä. Hän voimisteli myös nuorten maajoukkueessa. Hänen paras saavutuksensa oli joukkuekilpailun Pohjoismaiden mestaruus vuonna 1997. Hän lopetti aktiiviuransa lukioaikana. Ylioppilaaksi hän kirjoitti 1998 Ounasvaaran lukiosta.

Lukion jälkeen Salo opiskeli Oulun yliopistossa matematiikkaa. Hänen opettajanaan oli muiden muassa professori Lassi Päivärinta, jonka vaikutuksesta Salo kiinnostui inversio-ongelmista. Sittemmin niistä muodostui hänen oma tutkimusalansa.

 Akateeminen ura 
Salo valmistui 22-vuotiaana Oulun yliopistosta filosofian maisteriksi 2001. Tohtoriksi hän väitteli Helsingin yliopistossa 2004. Salon väitöskirja liittyi sovelletun matematiikan alaan.Mikko Salo matematiikan professuuriin  Jyväskylän yliopisto, 2016. Viitattu 17.8.2016.

Valmistumisen jälkeen Salo on toiminut erilaisissa tutkimus- ja opetustehtävissä kotimaisissa ja ulkomaisissa yliopistoissa. Salo on Oulun ja Helsingin yliopistojen soveltavan matematiikan dosentti.Mikko Salosta matematiikan professori  Jyväskylän yliopisto, 2013. Viitattu 15.2.2016. Hän on ollut vierailevana tutkijana muun muassa Seattlessa Washingtonin yliopistossa ja Kalifornian yliopistossa. Seattlen yliopistossa hän vietti vuonna 2005 saamansa apurahan turvin kolme vuotta tutkijana professori Gunther Uhlmannin tutkimusryhmässä. Vuonna 2012 Salo sai Euroopan tutkimusneuvoston (ERC) Starting Grant -rahoituksen 2012 tutkimustyötään varten. Ennen nimitystään professoriksi hän työskenteli akatemiatutkijana Helsingin yliopistossa.

Salo nimitettiin elokuun alussa 2013 Jyväskylän yliopistoon viideksi vuodeksi määräaikaiseksi matematiikan professoriksi. Professuurin erityisalana ovat inversio-ongelmien tutkimus ja alan opetuksen kehittäminen matematiikan ja tilastotieteen laitoksella. Vakinaiseksi professoriksi hänet nimitettiin elokuun alussa 2016. Pääalansa inversio-ongelmien lisäksi Salo on opettanut muun muassa Fourier-analyysiä ja jakaumateoriaa sekä erityyppisten topologisten avaruuksien teoriaa.Mikko Salo: Previous teaching Matematiikan ja tilastotieteen laitos, JY. syksy 2015.  Viitattu 15.2.2016. 

Tutkimus
Matemaatikkona Salo on erikoistunut matemaattisen analyysin, geometrian ja matemaattisten sovellusten tutkimiseen.Mikko Salo Matematiikan ja tilastotieteen laitos, JY. syksy 2015.  Viitattu 15.2.2016. Hänen tutkimuksessaan painottuvat matematiikan käytännön sovellukset. Salon tärkein tutkimusala ovat inversio- eli käänteisongelmat. Hän on tehnyt aiheeseen liittyvää tutkimusta osittaisdifferentiaaliyhtälöiden sovelluksista lääketieteellisessä kuvantamisessa. Tutkimuksen avulla pyritään kehittämään ratkaisuja esimerkiksi syöpäkasvainten löytämiseksi. 

Toinen tärkeä tutkimusalue ovat inversio-ongelmat differentiaalisessa geometriassa ja kyseisen tutkimuksen sovellukset seismisessä kuvantamisessa ja mittauksessa. Salo on laatinut maanjäristysten perusteella erilaisia matemaattisia malleja. Niitä pyritään hyödyntämään maapallon rakenteen tutkimuksessa. Tutkimusaiheella on takanaan jo pitkä historia. Salon tarkastelemaa seismisten mittausten ja maapallon rakenteen pulmaa on vuoteen 2015 mennessä tutkittu jo yli sata vuotta.

Salon tutkimusryhmä oli osa Suomen Akatemian nimeämää Inversio-ongelmat-huippututkimusyksikköä, joka toimi Jyväskylän ja Helsingin yliopistojen yhteistyönä. Tutkimusyksikkö toimi vuosina 2012–2017.

Salo on julkaissut matematiikan alalta 65 tutkimusta, joista 45 on ilmestynyt vertaisarvioiduissa ja korkeatasoisissa tiedelehdissä.

Tunnustuksia ja huomionosoituksia
Salo on saanut useita palkintoja ansioistaan matematiikan alalla. Vuonna 2011 hänelle myönnettiin tieteellisestä rohkeudesta Suomen Akatemian palkinto. Kansainvälinen inversio-alan Calderón-palkinto hänelle myönnettiin 2013. Hän sai joulukuussa 2014 Suomalaisen Tiedeakatemian jakaman Väisälän palkinnon.

 Lähteet 

 Aiheesta muualla 
 Professori Salon kotisivu Jyväskylän yliopiston matematiikan ja tilastotieteen laitos. 
 Inversio-ongelmien huippuyksikkö  Suomen Akatemia.

Luokka:Suomalaiset matemaatikot
Luokka:Suomalaiset professorit
Luokka:Jyväskylän yliopiston professorit
Luokka:Vuonna 1979 syntyneet
Luokka:Elävät henkilöt